Železničná trať Bratislava – Marchegg

Železničná trať Bratislava – Devínska Nová Ves – Marchegg (ÖBB) (v cestovnom poriadku pre verejnosť označená ako železničná trať číslo 100) je elektrifikovaná dvojkoľajná železničná trať na Slovensku, ktorá spája Bratislavu a rakúsky Marchegg cez Devínsku Novú Ves. Trať je elektrifikovaná a dvojkoľajná po odbočku pred hraničným prechodom.

 História 
Už od roku 1836 existovali snahy o vybudovanie železničného prepojenia Viedne a Pešti. Výstavba trate cez Győr začala už v roku 1838, no to už prebiehali i práce na trati Marchegg – Bratislava. Súperenie o trasovaní prepojenia kľúčových centier monarchie napokon skončilo po bankrote konzorcia, ktoré budovalo trať cez Győr. Dôležitá železnica do Pešti a s pokračovaním do Debrecínu (Tiská železnica) tak mala prechádzať Bratislavou a južným Slovenskom.

Na úseku bolo potrebné vybudovať niekoľko náročných stavieb, napríklad 474 m dlhý most cez Moravu, zárez pri Lamači, 215 m dlhý a 17 m vysoký Červený most a 703,6 m dlhý tunel.

Trať z Viedne do Bratislavy cez Marchegg bola dokončená už 10. augusta 1848 a bola prvou železničnou traťou na území Slovenska. Po vybudovaní úseku Bratislava – Vác spájala od 16. decembra 1850 Viedeň a Budapešť a patrila k najdôležitejším tratiam v Rakúsko-Uhorsku. Premával po nej i slávny Orient Express.

 Modernizácia 
V pláne z roku 2015 je elektrifikácia tejto trate v úseku Devínska Nová Ves-Marchegg.

V novembri 2019 rakúska spoločnosť ÖBB zverejnila reklamu na cestu BratislavaViedeň trvajúci 40 minút. Do roku 2023 je plánované ukončenie modernizácie trate z Viedne do Marcheggu, prípadne do Bratislavy. Na rakúskej strany mali vlaky dosahovať 200km/h, na slovenskej strane 120 km/h. V úseku Wien-StadlauMarchegg bude 37 kilometrová trať zdvojkoľajnená a elektrifikovaná. Projekt spájajúci dve hlavné mestá je dohodnutý od roku 2011 pod názvom Twin City Rail. Problémom na slovenskej strane projektu sú zmeny na rakúskej strane: trať mala byť pôvodne len jednokoľajná a tiež staré mosty, hlavne 170 metrový most ponad rieku Moravu. Na slovenskej strane má projekt stáť 12 až 13 miliónov eur a verejné obstarávanie by sa malo konať začiatkom roka 2020. Projekt v Rakúsku predpokladá 9 modernizovaných staníc a prepojenie na viedenské metro.

 Zoznam staníc a zastávok 
 Bratislava (hl. stanica) – križovatka s traťou 110 (BA – Kúty – Břeclav), 120 (BA – Žilina), 130 (BA – Štúrovo), 132 (BA – Rajka) a 607 (BA hl. stanica – Nové mesto)
 Bratislava-Lamač – križovatka s traťou 110 (BA – Kúty – Břeclav)
 Devínska Nová Ves – križovatka s traťou 110 (BA – Kúty – Břeclav)
 koniec elektrickej trakcie
 hraničný prechod  a 
 Marchegg (ÖBB)

 Referencie 

 Pozri aj 
 Zoznam železničných tratí na Slovensku
 Dejiny železníc na Slovensku
 Severná železnica cisára Ferdinanda
 Železničný uzol Bratislava

 Iné projekty 

 Externé odkazy 
 160 rokov železničnej trate z Gänserndorfu do Bratislavy
 VLAKY.NET - Trať 100 ŽSR alias Marchegger Ostbahn Popis úseku od Bratislavy po štátnu hranicu 
 VLAKY.NET - Trať 100 ŽSR alias Marchegger Ostbahn Popis úseku od štátnej hranice po Viedeň
 ŽSR cestovné poriadky podľa trate

 Zdroj 
 www.vlaky.net

Bratislava - DNV - Marchegg (ÖBB)
Kategória:Železnica v Bratislave
Kategória:Doprava v Dolnom Rakúsku